als_Latn dik_Latn sag_Latn
Transportonte drejt Greqisë mbi 10 kilogram heroinë të fshehur në automjetin e tij por ka përfunduar në prangat e policisë kufitare të Kakavijës. Bëhet fjalë për shtetasin grek Karilaos Kontekakis nga Kreta. Natën e së enjtes 48-vjeçari është paraqitur në këtë doganë në vijën e dytë të kontrollit. Por pas dyshimeve nga ana e autoriteteve të kontrollit se në mjetin e tij ishte fshehur drogë ai është ndaluar. Heroina e mbështjellë në pako ishte fshehur në sediljet e pasme të automjetit. Gjatë kontrollit shtetasit grek i janë gjetur edhe sasi lëndësh të tjera narkotike të llojit kanabis si dhe një automatik tip kallashnikov dhe 17 pako me fishekë. Edhe në Vlorë policia ka arritur të arrestojë 50-vjeçarin Bedri Llanaj pas operacionit të koduar “Treblova” për trafikim të mariuanës. Në banesën e tij, në fshatin Odrisht, u zbuluan rreth 200 kg drogë e pa presuar e futur në tetë thasë. Policia po heton për identifikimin e personave të tjerë në këtë rrjet trafiku droge.
als_Latn